Dzirnezers
Dzirnezers ir atteku ezers Ādažu novada Carnikavas pagastā Gaujas labajā krastā. Ar Gauju savieno regulēta notece Dzirnupe. Ezerā 5 salas. Lielākās ir Vadoņa sala (arī Kārļa Ulmaņa sala; 1,7 ha), Krievu sala (1,1 ha) un Sudrabsaliņa. Divas nelielas salas atrodas ar Garās salas pussalu atdalītajā līcī (t.s. Mazajā Dzirnezerā). Ezera dibens dūņains, krasti lēzeni, zemi. Makrofīti: meldri, niedres, vilkvālītes, elši, vārnkājas, velnarutki, hāras, trejdaivu ūdensziedi, kalmes, ūdensrozes, lēpes, glīvenes, daudzlapes. Dzīvo vairāku zivju sugas, ūdensputnu ligzdošanas vieta. Krastos vairāki vasarnīcu ciemati (Dzirnupe, Zvejnieks, Salūts). Vairākas peldvietas.